b'\n_START_ARTICLE_\nMlada Bosna\n_START_PARAGRAPH_\nMlada Bosna je bilo revolucionarno gibanje na podro\xc4\x8dju Bosne in Hercegovine v zgodnjem 20. stoletju. Mlada Bosna ni bila uradna organizacija, pa\xc4\x8d pa le skupno poimenovanje za tamkaj\xc5\xa1nje posameznike, skupine in organizacije, ki so revolucionarno oziroma nasilno delovale za razpad Avstro-Ogrske in posledi\xc4\x8dno zdru\xc5\xbeitev Ju\xc5\xbenih Slovanov v Jugoslavijo ali drugo slovansko dr\xc5\xbeavo._NEWLINE_Korenine gibanja so bile v nestabilnem tujem prevzemanju obmo\xc4\x8dja Bosne in Hercegovine po izklju\xc4\x8ditvi iz Otomanskega cesarstva zavoljo Berlinske pogodbe iz leta 1878. Tako je pokrajino zasedla Avstroogrska, s \xc4\x8dimer se mno\xc5\xbeica bosanskih Srbov in nekateri tamkaj\xc5\xa1nji Muslimani niso strinjali, saj so se zavzemali za zdru\xc5\xbeitev z \xc5\xbee suvereno Srbijo ali kako drugo slovansko dr\xc5\xbeavno tvorbo. Tako se je razvil odpor v obliki Mlade Bosne, ki je kot osnovno obliko boja sprejel izvajanje atentatov ter osebno \xc5\xbertvovanje, kar je izhajalo iz ruskih predmarkstisti\xc4\x8dnih revolucionarnih gibanj. Leta 1893 je bila v Mostarju ustanovljena Mlada Bosna,, katera se najve\xc4\x8dkrat omenja v zvezi z uspe\xc5\xa1nim atentatom na avstroogrskega prestolonaslednika Franca Ferdinanda leta 1914 v Sarajevu._NEWLINE_Dve najbolj znani organizaciji, ki sta prispevali mnogo sredstev in privr\xc5\xbeencev v delovanje Mlade Bosne, sta domoljubna organizacija Narodna obramba in tajno oficirsko zdru\xc5\xbeenje Zdru\xc5\xbeitev ali smrt. Pogosto so kot aktivisti Mlade Bosne omenjeni Gavrilo Princip, Nedeljko \xc4\x8cabrinovi\xc4\x87, Vaso \xc4\x8cubrilovi\xc4\x87, Trifko Grabe\xc5\xbe, Danilo Ili\xc4\x87, Muhamed Mehmedba\xc5\xa1i\xc4\x87, Cvjetko Popovi\xc4\x87, Mi\xc5\xa1ko Jovanovi\xc4\x87 in Veljko \xc4\x8cubrilovi\xc4\x87.'